10. การควบคุมภายใน

คณะกรรมการบริษัทมอบหมายให้คณะกรรมการตรวจสอบรับผิดชอบการสอบทานความเหมาะสมและความมีประสิทธิผลของระบบการควบคุมภายในที่ฝ่ายบริหารจัดให้มีขึ้น
เพื่อให้ระบบการควบคุมภายในของบริษัทและบริษัทย่อยเหมาะสม
เพียงพอที่จะปกป้องสินทรัพย์ของบริษัท และรักษาผลประโยชน์เงินทุนของผู้ถือหุ้น
โดยมีหน่วยงานตรวจสอบภายในทำหน้าที่ตรวจสอบการปฏิบัติงานของทุกหน่วยงาน
รวมทั้งทำการประเมินประสิทธิภาพและความเพียงพอของการควบคุมภายในและติดตามการบริหารจัดการความเสี่ยงเพื่อช่วยลดความเสี่ยงที่อาจส่งผลให้บริษัทและบริษัทย่อยไม่บรรลุวัตถุประสงค์
โดยได้รายงานผลการประเมินต่อคณะกรรมการตรวจสอบ และคณะกรรมการบริษัท
ในการประชุมเมื่อวันที่ 19 มีนาคม 2547
โดยมีคณะกรรมการตรวจสอบและกรรมการอิสระเข้าประชุมด้วย
ได้พิจารณาแบบการประเมินการควบคุมภายในและผลการประเมินแล้ว
มีความเห็นว่าบริษัทมีระบบการควบคุมภายในที่เพียงพอเหมาะสม

ระบบการควบคุมภายในของบริษัท ประกอบด้วยการจัดการในเรื่องดังนี้

-   องค์กรและสภาพแวดล้อม

  คณะกรรมการบริษัทกำหนดเป้าหมายการดำเนินธุรกิจประจำปีของบริษัท
  โดยกำหนดตัววัดผลการดำเนินงานประกอบด้วย ตัววัดทางการเงิน การเรียนรู้
  กระบวนการทำงาน ความพึงพอใจของลูกค้า
  และแจ้งให้พนักงานทุกคนทราบเพื่อปฏิบัติงานในความรับผิดชอบของแต่ละคนได้บรรลุเป้าหมาย

  ส่วนหนึ่งของสภาพแวดล้อมการควบคุมของบริษัท
  คือการจัดให้มีจรรยาบรรณทางธุรกิจขึ้นเป็นคู่มือใช้สำหรับคณะกรรมการและพนักงานทุกคนเพื่อเป็นแนวทางให้ถือปฏิบัติ
  พร้อมทั้งมีการประชาสัมพันธ์สื่อสารภายในบริษัทให้ทราบโดยทั่วถึง
  และได้แจกจ่ายให้กับทุกคนในกลุ่มบริษัท
  มีการกำหนดหน่วยงานรับผิดชอบติดตามการปฏิบัติตามจรรยาบรรณ และบทลงโทษกรณีไม่ปฏิบัติตาม

  นอกจากนี้
  บริษัทยังได้ทำการปรับโครงสร้างองค์กรเพื่อให้สอดคล้องกับสภาพธุรกิจที่เปลี่ยนแปลงเพื่อหวังผลให้การปฏิบัติงานมีประสิทธิภาพมากยิ่งขึ้น

-   การประเมินความเสี่ยงและการจัดการความเสี่ยง

  บริษัทได้มีการประเมินความเสี่ยงในระดับองค์กรและระดับกิจกรรม
  ระบุและวิเคราะห์ปัจจัยความเสี่ยง กำหนดวิธีการและผู้รับผิดชอบที่จะจัดการความเสี่ยงที่ระบุไว้

  บริษัทมุ่งหวังที่จะให้พนักงานทุกระดับตระหนักรู้ว่าการบริหารความเสี่ยงเป็นวัฒนธรรมองค์กร
  จึงได้มอบหมายให้คณะกรรมการตรวจสอบเป็นผู้สอบทานระบบการบริหารความเสี่ยงของบริษัท
  รวมทั้งได้จัดตั้งคณะกรรมการบริหารความเสี่ยงประกอบด้วยผู้บริหารระดับสูงของกลุ่มบริษัท
  เพื่อให้มีการนำการบริหารความเสี่ยงเข้าใช้งานทั่วทั้งกลุ่มบริษัท
  ซึ่งคณะกรรมการชุดนี้มีพันธกิจที่จะต้องสนับสนุนให้มีการนำการบริหารความเสี่ยงเข้าใช้งานในทุกขั้นตอนของการดำเนินงานอย่างต่อเนื่อง

  นอกจากนี้
  ในการปรับโครงสร้างองค์กรได้มีการจัดตั้งหน่วยงานบริหารความเสี่ยงเพิ่มขึ้นมาโดยเฉพาะ
  ให้มีหน้าที่
  ปรับปรุงคู่มือการบริหารความเสี่ยงให้เป็นไปตามสภาพแวดล้อมที่เปลี่ยนแปลงไปเพื่อเป็นแนวทางปฏิบัติให้แก่ผู้บริหารและพนักงานในการจัดการความเสี่ยง
  และจัดให้มีกลไกในการควบคุมหรือลดความเสี่ยงต่างๆ
  ติดตามการบริหารความเสี่ยงและการรายงานตามลำดับชั้นจนถึงคณะกรรมการตรวจสอบและคณะกรรมการบริษัท
  รวมทั้งมีหน้าที่จัดสัมมนาเชิงปฏิบัติการให้แก่พนักงานทุกสายงานในกลุ่มบริษัทเป็นระยะๆ

-   กิจกรรมควบคุม

  บริษัทกำหนดแนวทางปฏิบัติในด้านการลงทุน กำหนดระเบียบ คำสั่ง
  เพื่อใช้ในการดำเนินการหลักของบริษัท
  และกำหนดอำนาจหน้าที่ปฏิบัติงานและอำนาจอนุมัติไว้อย่างชัดเจน
  เพื่อให้ผู้บริหารและพนักงานทุกระดับต้องปฏิบัติตามนโยบาย

-   ระบบสารสนเทศและการสื่อสารข้อมูล

  บริษัทจัดให้มีข้อมูลที่สำคัญต่างๆ สำหรับคณะกรรมการบริษัทและผู้บริหารใช้ประกอบการตัดสินใจ
  มีการบันทึกและสรุปความเห็นของที่ประชุมไว้ในรายงานการประชุมของคณะกรรมการชุดต่างๆ
  บริษัทจัดให้มีสารสนเทศที่เหมาะสม เช่นมี Website ของบริษัท เพื่อให้ผู้ถือหุ้น นักลงทุน
  สามารถได้รับข้อมูลของบริษัทตลอดเวลา มีการสื่อสารข้อมูลภายในบริษัทในรูปแบบต่างๆ
  และสื่อสารให้ข้อมูลกับผู้ถือหุ้น นักลงทุนตามระยะเวลาที่เหมาะสม
  มีการจัดเก็บเอกสารประกอบการบันทึกบัญชีไว้ตามกฎหมายที่กำหนด

  ในปีที่ผ่านมา บริษัทจัดทำระบบการรายงาน (Management Report System)
  เพื่อเพิ่มประสิทธิภาพการรวบรวมจัดเก็บและรายงานข้อมูลด้านบัญชี การเงิน ข้อมูลด้านโรงไฟฟ้า
  (ข้อมูลการผลิต) และข้อมูลต่างๆ เพื่อใช้ประกอบการวิเคราะห์
  และการรายงานเพื่อการตัดสินใจของฝ่ายบริหาร

-   การติดตามและการประเมินผล

  บริษัทฯมีการประชุมของคณะกรรมการบริหารทุกเดือนและตามวาระที่จำเป็น
  เพื่อพิจารณาและติดตามผลการดำเนินงานว่าเป็นไปตามเป้าหมายหรือไม่พร้อมทั้งรายงานต่อคณะกรรมการบริษัท
  บริษัทจัดให้มีการติดตามและตรวจสอบการปฏิบัติงานต่างๆ
  โดยหน่วยงานตรวจสอบภายในและให้รายงานต่อคณะกรรมการตรวจสอบซึ่งมีการประชุมรวมประมาณปีละ
  10 ครั้ง
  สำหรับการติดตามผลในระหว่างปฏิบัติงานทุกหน่วยงานจะมีหัวหน้าหน่วยงานรับผิดชอบการสอบทานรายการที่สำคัญๆ

  ในการตรวจสอบงบการเงินของบริษัท โดยผู้สอบบัญชีรับอนุญาต
  ผู้สอบบัญชีได้สอบทานระบบการควบคุมภายในด้านบัญชีและการเงินของบริษัทเพื่อกำหนดแนวทางการตรวจสอบ
  ระยะเวลา และขอบเขตในการปฏิบัติงาน ในปี 2546
  ผู้สอบบัญชีไม่พบสาระสำคัญเพื่อเสนอแนะให้ บริษัทปรับปรุงระบบการควบคุมภายในแต่อย่างใด